b"\n_START_ARTICLE_\nJoan Bartomeu i Valls\n_START_SECTION_\nBiografia\n_START_PARAGRAPH_\nFill de Salvador Bartomeu i Farr\xc3\xa9 i de Caterina Valls i Tiana, treballadors, va estudiar al col\xc2\xb7legi del pastor Antoni Estruch, als Escolapis i, m\xc3\xa9s tard, a l'Escola Industrial i d'Arts i Oficis de Sabadell. Com a t\xc3\xa8cnic t\xc3\xa8xtil, va entrar a treballar a l'empresa Carol i Cia, coneguda com a Cal Jep\xc3\xb3, on arrib\xc3\xa0 a ser contramestre de telers. Continu\xc3\xa0 l'ofici a la f\xc3\xa0brica de Vicen\xc3\xa7 Planas. Es form\xc3\xa0 en declamaci\xc3\xb3 i orat\xc3\xb2ria al Centre d'Estudis Psicol\xc3\xb2gics. Els coneixements culturals i pol\xc3\xadtics els aprengu\xc3\xa9 a la biblioteca del C\xc3\xadrcol Republic\xc3\xa0 Federal, quan militava en la formaci\xc3\xb3 republicana. A l'inici de la d\xc3\xa8cada de 1930 va ser un dels fundadors del Bloc Obrer i Camperol (BOC) de Sabadell. Col\xc2\xb7labor\xc3\xa0 en la premsa d'esquerres: La Humanitat, \xc3\xb2rgan d'ERC; L'Hora, \xc3\xb2rgan del BOC; La Batalla, diari del POUM, i L'Impuls. Va ser fundador i bibliotecari del Centre Cultural Recreatiu a la seva ciutat natal._NEWLINE_En esclatar la guerra se n'an\xc3\xa0 voluntari al front d'Arag\xc3\xb3, al cap d'una columna de Sabadell formada per 18 milicians que integraren un regiment d'artilleria. Al front, Bartomeu public\xc3\xa0 un peri\xc3\xb2dic de campanya que anomen\xc3\xa0 Artilleria roja, la redacci\xc3\xb3 del qual era a c\xc3\xa0rrec dels companys del POUM Camil Formosa, Evarist Ribell i Ricard Sim\xc3\xb3. Despr\xc3\xa9s dels Fets de maig del 1937, com molts militants comunistes no estalinistes, Bartomeu va ser perseguit i detingut. En acabar la guerra, s'exili\xc3\xa0 a Fran\xc3\xa7a, on fou internat a diversos camps de concentraci\xc3\xb3. Els companys sabadellencs del POUM l'ajudaren a evadir-se del camp del Barcar\xc3\xa8s i l'acolliren hospital\xc3\xa0riament a Montpeller. Per\xc3\xb2, fidel als seus ideals antifeixistes, de llibertat i democr\xc3\xa0cia, s'enrol\xc3\xa0 voluntari a les files de la Resist\xc3\xa8ncia Francesa. Bartomeu caigu\xc3\xa9 en ple combat contra les forces nazis el 27 de juliol de 1944. El van enterrar al cementiri de Sant Pierre d'Angeac, prop d'on havia mort i on hi ha erigit un mon\xc3\xb2lit en honor seu._NEWLINE_El 30 d'octubre de 1985 Sabadell li dedic\xc3\xa0 un carrer de la ciutat."